Diari Oficial de la Generalitat Valenciana


Sumari del DOGV 3479, del 22-04-1999 (1999/3488)

ORDRE de 14 d'abril de 1999, de la Conselleria d'Ocupació, Indústria i Comerç, per la qual s'estableixen les bases reguladores de la concessió de les subvencions consistents en l'abonament de les quotes a la Seguretat Social, als treballadors que hagen capitalitzat la prestació per desocupació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/04/12/(1)/dof/vci/html**

### Dades del document

Número de DOGV
:   3479

Data del DOGV
:   22-04-1999

Secció del DOGV
:   I. DISPOSICIONS GENERALS

Número del document
:   1999/3488


Data del document
:   12-04-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Descriptors 

:   * cotització social
    * cooperativa
    * ajuda a l'ocupació
    * segur de desocupació
    * suport econòmic
    * discapacitat

ORDRE de 14 d'abril de 1999, de la Conselleria d'Ocupació, Indústria i Comerç, per la qual s'estableixen les bases reguladores de la concessió de les subvencions consistents en l'abonament de les quotes a la Seguretat Social, als treballadors que hagen capitalitzat la prestació per desocupació. [1999/X3488]
  
L'Ordre del Ministeri de Treball i Afers Socials, de 13 d'abril de 1994 (BOE 4 de maig de 1994), estableix les bases per a la concessió de subvencions per l'Institut Nacional d'Ocupació, consistents en l'abonament de les quotes a la Seguretat Social als treballadors que hagen fet ús del dret previst en l'article 1r del Reial Decret 1.044/1985, de 19 de juny, segons allò que s'ha disposat en l'article 4,2 del dit reial decret, modificat per la Llei 22/1992, de 30 de juliol.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, estableix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana de les subvencions i ajudes públiques de la política d'ocupació que atorga l'administració de l'estat a través de l'Institut Nacional d'Ocupació (INEM), entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991 estableix que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas cal una adaptació de les bases reguladores de l'Ordre de 13 d'abril de 1994, a les peculiaritats organitzatives de la Generalitat Valenciana, incloent-hi a més a més entre els beneficiaris els treballadors minusvàlids, d'acord amb allò que s'ha disposat en l'article 31 de la Llei 50/1998, de 30 de desembre, de Mesures Fiscals, Administratives i de l'Ordre Social.
  
Per això i en virtut de les facultats que m'atorga l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte de la subvenció
  
1. L'objecte de la present ordre és regular el procediment d'abonament de quotes a la Seguretat Social a treballadors que hagen percebut la prestació per desocupació, en la modalitat de pagament únic.
  
2. Esta subvenció consistirà en l'abonament, per part de la Conselleria d'Ocupació, Indústria i Comerç, del 50 per 100 de la quota al règim corresponent a la Seguretat Social com a treballador autònom, calculat sobre la base mínima de cotització, o el 100 per 100 de l'aportació del treballador en les cotitzacions al corresponent règim de la Seguretat Social, durant el temps que s'haguera percebut la prestació per desocupació de no haver-se percebut en la modalitat de pagament únic, i es computarà a efectes d'esta ajuda a partir de la data d'alta en el corresponent règim de la Seguretat Social.
  
Article 2. Beneficiaris
  
Seran beneficiaris d'esta subvenció:
  
A) Els treballadors perceptors de la prestació per desocupació, en la modalitat de pagament únic, que s'hagen constituït en socis d'una cooperativa de treball associat o societat laboral.
  
B) Els treballadors minusvàlids perceptors de la prestació per desocupació en la modalitat de pagament únic, que es convertisquen en treballadors autònoms.
  
Article 3. Requisits dels beneficiaris
  
Els beneficiaris de les subvencions previstes en esta ordre han d'acreditar la concurrència dels requisits següents:
  
a) Haver percebut la prestació per desocupació en la modalitat de pagament únic.
  
b) Haver-se constituït com a soci d'una cooperativa de treball associat o societat laboral, o com a treballador autònom en cas de tractar-se de treballadors minusvàlids.
  
c) Haver iniciat l'activitat dins del mes següent a la percepció de la prestació de pagament únic o trobar-se en fase de iniciació.
  
d) Estar donat d'alta en el corresponent règim de la Seguretat Social.
  
e) Trobar-se al corrent en el pagament de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda.
  
Article 4. Obligacions dels beneficiaris
  
Els beneficiaris de les ajudes estaran obligats a:
  
a) Sotmetre's a les actuacions periòdiques de comprovació que efectue la Conselleria d'Ocupació, Indústria i Comerç; amb esta finalitat s'utilitzaran tots els mitjans que estiguen a la seua disposició, fins i tot la contractació amb tercers, i la col·laboració en el marc que corresponga amb la Inspecció de Treball i Seguretat Social, i als de control financer de la Intervenció General i, si és el cas, dels òrgans competents del Fons Social Europeu amb relació a les subvencions concedides.
  
b) Comunicar a la Conselleria d'Ocupació, Indústria i Comerç l'obtenció d'altres subvencions o ajudes per a la mateixa finalitat, procedents de qualssevol administracions o ens públics o privats, nacionals o internacionals.
  
Article 5. Sol·licituds: termini i forma
  
1. Les sol·licituds d'abonament de quotes regulades en la present ordre es presentaran a mesura que el beneficiari realitze l'ingrés de les seues quotes mensuals en el règim de la Seguretat Social corresponent. El termini per a la presentació dels butlletins de cotització, a l'efecte de l'abonament de les subvencions, expirarà una vegada hagen transcorregut sis mesos comptats a partir del mes objecte de subvenció. L'abonament de les quantitats en concepte de subvenció es realitzarà amb caràcter trimestral.
  
2. Les sol·licituds s'adreçaran a la Direcció General d'Ocupació i Economia Social i es presentarà en triple exemplar en el model normalitzat en les àrees territorials de Treball, o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La sol·licitud anirà acompanyada de la documentació següent:
  
- Documentació que acredite que el sol·licitant és perceptor de la prestació per desocupació en la modalitat de pagament únic.
  
- Butlletins de cotització mensual corresponents al trimestre pel qual se sol·licita l'abonament de les quotes.
  
- Dades de domiciliació bancària segons model facilitat a l'efecte (fitxa de manteniment de tercers), quan es tracte de la primera sol·licitud.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies repare la falta o adjunte els documents preceptius, amb indicació que, si així no ho fa, es considerarà que desisteix de la seua petició.
  
Article 6. Resolució
  
1. El conseller d'Ocupació, Indústria i Comerç dictarà resolució en el termini màxim de sis mesos des de la presentació de la sol·licitud. Transcorregut el dit termini sense que s'hi haja dictat resolució expressa, la sol·licitud de subvenció es considerarà desestimada en els termes previstos en els articles 43 i 44 de la Llei 30/1992.
  
2. Contra les resolucions a què es refereix el paràgraf anterior podrà interposar-se un recurs contenciós administratiu davant el Tribunal Superior de Justícia de la Comunitat Valenciana, en el termini de dos meses comptats des de l'endemà de la notificació de la resolució corresponent.
  
Article 7. Concurrència d'ajudes o subvencions
  
L'import de les ajudes o subvencions regulades en esta ordre no podran ser, en cap cas, de tal quantia que, aïlladament o en concurrència amb subvencions o ajudes de les administracions públiques, o d'altres ens públics o privats, nacionals o internacionals, supere el cost de la cotització a la Seguretat Social satisfeta per l'interessat.
  
Article 8. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà originar-ne la minoració de la subvenció concedida.
  
2. L'incompliment pel beneficiari de qualsevol dels requisits, les condicions i totes altres circumstàncies que originaren l'atorgament de la subvenció, la variació de la finalitat de l'actuació o la falta de justificació d'esta, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
En allò que no s'ha regulat expressament en esta ordre caldrà ajustar-se al que s'ha disposat en l'Ordre del Ministeri de Treball i Seguretat Social de 13 de abril de 1994 (BOE de 4 de maig), per la qual es regulen les bases per a la concessió de subvencions per l'Institut Nacional d'Ocupació, consistents en l'abonament de les quotes a la Seguretat Social als treballadors que hagen fet ús del dret previst en l'article 1r del Reial Decret 1.044/1985, de 19 de juny, segons allò que s'ha disposat en l'article 4,2 del dit reial decret, modificat per la Llei 22/1992, de 30 de juliol, i per la Llei 50/1998, de 30 de desembre, de Mesures Fiscals, Administratives i de l'Ordre Social, o altres disposicions que la modifiquen o la despleguen.
  
Segona
  
Per a l'exercici 1999 i de conformitat amb allò que s'ha establit en la Llei 11/1998, de 29 de desembre, de la Generalitat Valenciana, de Pressupostos per a l'exercici 1999, les ajudes previstes en la present ordre es finançaran a càrrec de la secció 11, programa 322.10, línia 425/000/99, codi comptable 2943, per un import global de 487.193.983 pessetes.
  
La concessió de les ajudes previstes en esta ordre en futurs exercicis estarà condicionada a l'existència de crèdit adequat i suficient per a això en els Pressupostos de la Generalitat Valenciana per a cada exercici econòmic.
  
Per a complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de pressupostos de la Generalitat Valenciana, per ordre de la Conselleria d'Ocupació, Indústria i Comerç anualment es faran públics les línies de crèdit i l'import global màxim destinat a la concessió de les ajudes previstes en la present disposició.
  
En la dita ordre i a l'efecte d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà així mateix determinar aquells punts d'interés per a l'administrat, com terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
Tercera
  
En el supòsit que els documents exigits que han d'adjuntar-se a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIÓ TRANSITÒRIA
  
La present ordre serà d'aplicació a les sol·licituds presentades a partir de l'1 de gener de 1999, d'acord amb l'Ordre de 13 de abril de 1994.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 14 d'abril de 1999
  
El conseller d'Ocupació, Indústria i Comerç,


Còpia Permalink ELI